Flere hundrede børn og voksne var torsdag formiddag mødt op til arrangementet  "Hvad er det for en underlig fisk?" i Thorsminde. Til at sætte dagsordenen var nemlig skuespiller og naturformidler Sebastian Klein og naturvejleder Brian Kølhede på besøg. - Vi ser på, hvad der gemmer sig af dyreliv ude i fjorden, og så er børnene rent faktisk med til at registrere, hvad der er ude i vandet. Og der er mange ting at finde i vandkanten. - Vi fanger sandkutlinger, krabber, hundestejler og vi har netop lige fanget en ål. Så kigger vi på det og lærer om det og begejstres ved det. Det er én af de ting, som jeg synes er helt fantastisk, siger Sebastian Klein. For én af de fremmødte var dagen i hvert i fald præcis, som den skulle være. - God! Jeg fangede en ål, nogle rejer og en skrubbe, fortæller 8-årige Elias Eigil Nielsen fra Øster Hornum. Og det er netop, hvad Sebastian Klein håber, at de natur-interesserede får ud af timerne ved fjorden. - De skal gerne have det ud af det, at naturen er et godt sted at være, og at det rummer nogle store oplevelser, som gør, at man får lyst til at passe på den. Helt præcist hvor mange, der i dag var mødt op, har Vibeke Krog Bro, der er tovholder og arrangør lidt svært ved fortælle, men hun har et bud. - Jeg tror, det ligger på omkring 1000 mennesker, der er nået igennem siden klokken 10.00. Så det er en helt del, fortæller hun. Eventet er en del af kampagnen ”1 ud af 100 oplevelser,” som Visit Nordvestkysten og en række lokale samarbejdspartnere i hele destinationen står bag i påsken.

Referat:
Sebastian Klein var skærtorsdag på besøg i Thorsminde for at lære børn og voksne om, hvad man kan finde i fjorden.